
שינויים בתקציב לשנת 2011 ובקשות רביזיה על שינויים בתקציב

היו"ר משה גפני:

בוקר טוב. אני מתכבד לפתוח את ישיבת ועדת הכספים. על סדר היום שינויים בתקציב לשנת 2011 ובקשות רביזיה על שינויים בתקציב.

רוחמה אברהם בלילא:

אדוני, הצעה לסדר.

היו"ר משה גפני:

בבקשה.

רוחמה אברהם בלילא:

בוקר טוב אדוני היושב ראש, חבריי חברי הכנסת. לפני כשלושה שבועות, ואפילו יותר, במהלך הפגרה, באחת מן הישיבות של הפגרה, שאלתי את אדוני היושב ראש בנוגע להעברות הכספים, העברות שמונחות לפתחנו, דקה לפני שאנחנו מגיעים לישיבה. אנחנו אז דיברנו ואמרת שניתן לכנסת לחזור לעבודה. אני מבקשת שחברי הכנסת יוכלו לקבל בעוד מועד, לפחות שבוע ימים לפני, את כל ההעברות מראש, כדי שנוכל לראות, ללמוד ולהעיר את הערותינו הן ב-ע' והן ב-א'.


אני מקווה ורוצה לשמוע את התייחסותך לעניין הזה.

היו"ר משה גפני:

אין אפשרות להניח אותן שבוע קודם. אין מציאות כזאת. החיים הם לא שבוע קודם. מה שהיה בעבר, הייתה תיבה של חברי הוועדה בה היו שמים את ההעברות. כל פעם שהייתה מגיעה העברה, היו שמים אותה בתיבה. מאז השתכללו הדברים והכל מגיע בצורה בה זה מגיע וצריך לקחת את זה מהוועדה אלא אם כן נמצא איזו טכניקה אחרת, אבל אין דבר כזה של שבוע. אין מציאות כזאת.

רוחמה אברהם בלילא:

יש לנו כאן העברות שהגיעו לפני שבועיים ושלושה שבועות, ואנחנו נדרשים בחמש דקות ללמוד העברה תקציב מתקציב לתקציב.

היו"ר משה גפני:

לא, אין חמש דקות.

רוחמה אברהם בלילא:

אז שעתיים.

היו"ר משה גפני:

לא, גם אין שעתיים. באותו יום אני לא מביא אלא אם כן זה משהו של פיקוח נפש.

רוחמה אברהם בלילא:

אני מדברת עלינו. זה שאתה לא מביא, זה בסדר, אבל אני כחברה בוועדת הכספים חושבת שזה לא נכון, זה לא ראוי ואין בזה שום שקיפות כלפי חברי הכנסת וכלפי הפיקוח של הכנסת על עבודת הממשלה כדי לוודא אם כספים שמועברים לא מועברים לטובת דברים אחרים.

היו"ר משה גפני:

הבנתי.

רוחמה אברהם בלילא:

אם הבנת, צריך לראות איך אנחנו עושים את זה אחרת.

יצחק וקנין:

אדוני היושב ראש, אני הצעתי לה הצעה קודם לכן כי דיברנו על כך. אמרתי לה שהיא יכולה כל רגע להיכנס אל טמיר ולראות.

היו"ר משה גפני:

אני אשב אתכם. נמצא איזו דרך. לי אין שום עניין להסתיר כאן כלום.

רוחמה אברהם בלילא:

אני יודעת ולכן אני מעלה את הנושא.

היו"ר משה גפני:

גם אין מציאות של הסתרה. אם ההעברה מגיעה עכשיו ואת  למשל תבקשי רביזיה, אני מכבד את זה. אני רוצה שלא ישתמע כאילו יש ויכוח בינינו.

רוחמה אברהם בלילא:

לא, אין ויכוח.

היו"ר משה גפני:

יש כאן שאלה טכנית. נשב עם טמיר, נשב ביחד כולנו, ונראה.

רוחמה אברהם בלילא:

אני רוצה להאיר עוד משהו. אנחנו נמצאים בסוף שנה ובדרך כלל -  כשרה אני יודעת לומר את זה – בסוף שנה תמיד יש עודף בקופות והשרים מחלקים את העודף הזה איך שבא להם ואיך שהם רוצים, כמובן על פי הקריטריונים. 

היו"ר משה גפני:

אנשי האוצר שיושבים כאן מחייכים.

שי חרמש:

רוחמה, את גם צריכה לציין שאת לא עשית את זה.

רוחמה אברהם בלילא:

אני אמרתי לפי הקריטריונים. לא אמרתי שיש שר שעובר על החוק. אני אומרת שבגלל שעברנו משבר חברתי גדול, מן הראוי שאנחנו נעזור לאותם שרים להעביר את העודף לטובת דברים יותר חברתיים.

היו"ר משה גפני:

רוחמה, אני רוצה לומר לך שני דברים. את מדברת על שני דברים שונים לחלוטין. נכון, שני הדברים חשובים.

רוחמה אברהם בלילא:

אבל אני קושרת ביניהם.

היו"ר משה גפני:

בסדר. זה באמת לא קשור. לגבי הנושא הראשון, זאת שאלה טכנית במהותה שתלוי באמת במזכירות הוועדה. נצטרך למצוא דרך. אם יש דרך, צריך למצוא אותה. ההתפתחות הטכנולוגית גרמה לכך שמנהל הוועדה או מזכירות הוועדה שולחים לחברי הוועדה הודעה על כך שהגיעו כך וכך העברות. את לא יודעת מה הפנייה ואת צריכה לבוא לכאן ולראות אותה, דבר שבעבר היית רואה בתיבה שלך ואני זוכר שאף אחד לא נגע בה.

רוחמה אברהם בלילא:

יש מיילים.

היו"ר משה גפני:

זה לא מגיע במיילים.  בסדר, נשב ביחד. אין כאן שום עניין להסתיר.


לגבי הנושא השני הוא נושא מהותי. מאז היית שרה ועד היום התרחקנו שנות אור ביכולת השרים לתפקד מול פקידי האוצר. מה שאת אומרת, זה יפה מאוד. 

שי חרמש:

כל הסמכויות עברו ליושב ראש ועדת הכספים.

היו"ר משה גפני:

נכון. זה מה שרציתי להגיד עכשיו.

רוחמה אברהם בלילא:

בסדר. ליושב ראש ועדת הכספים ולחברי הוועדה.

היו"ר משה גפני:

זה נכון. 

יצחק וקנין:

לשר הפנים היה מענק שר – אתה מכיר את זה – פעם הוא יכול היה לחלק אותו, אבל היום הוא חייב לעמוד בקריטריונים ולומר מדוע הוא נותן לזה סכום כזה ולמישהו אחר סכום אחר. 

שי חרמש:

זה לא ביג דין להיות היום שר. 

רוחמה אברהם בלילא:
ביג דיל זה להיות חבר ועדת הכספים.

היו"ר משה גפני:

אתה צנוע וענו. גם שר הפנים וגם שר השיכון, במספר לא קטן של פניות, פנו אליך ואמרו לך שתסדר את זה כי הם לא יכולים. טוב, לא חשוב, נשאיר את זה עכשיו.

יצחק וקנין:

שרים היום לא שווים כלום. מי שעושה היום, אלה פקידי האוצר והיועץ המשפטי של אותו משרד. גם ראש הממשלה מסתכל אל היועץ המשפטי או לא. תדעו לכם שזאת אנרכיה. אני פוחד מהמצב הזה. צריך לתת איזה חופש לשר כך שיהיה לו שיקול דעת, כי אם אין שיקול דעת – אלה רק הפקידים שמכתיבים.

רוחמה אברהם בלילא:

בסופו של יום האחריות מוטלת על השר.

יצחק וקנין:

נכון.

היו"ר משה גפני:

חבר הכנסת וקנין צודק. 

זבולון אורלב:

אנחנו אשמים. אנחנו צריכים לשנות את החוק.

היו"ר משה גפני:

נכון. בוועדת החוקה מונח חוק שלי לגבי היועצים המשפטיים אבל לא מתקדמים אתו.

זבולון אורלב:

הם עושים מלאכתם נאמנה. הטענות מופנות רק לעצמנו.

היו"ר משה גפני:

אני אומר לכם שגם היועצים המשפטיים וגם אנשי משרד האוצר הם באמת ובתמים – אני לא מדבר על חריגים – מתכוונים לטובת המדינה. הם משוכנעים שזאת טובת המדינה ולפי השקפת עולמם.

יצחק וקנין:

הם רוצים לתקוע אותך במשהו שאתה רוצה להוביל אותו ולכן הם הולכים ומכינים לך בג"ץ. הם מביאים לך את הבג"ץ והוא מתוכנן ומתוזמן כמו שאתה רוצה אותו. זאת המציאות של מדינת ישראל.

היו"ר משה גפני:

זה נושא גדול לדיון.

יצחק וקנין:

אני אומר את הדברים בכל מקום אליו אני הולך ואני לא פוחד לומר את זה כי זאת המציאות.

היו"ר משה גפני:

דרך אגב, אני רוצה להודיע לוועדה שקיבלתי הודעה משר האוצר ומשר התעשייה שסולם השקילות חוזר למתכונתו הקודמת וכל נפש שווה נפש.

רוחמה אברהם בלילא:

מה אתה אומר? איזו הודעה דרמטית.

שי חרמש:

עכשיו אני מציע לעשות סולם שקילות נכון.

היו"ר משה גפני:

בסדר גמור. 

פנייה מספר 546 –

משרד הפנים. שני תקני עתידים.

זבולון אורלב:

מה  זה שני תקני עתידים?

היו"ר משה גפני:

אין רפרנט.

פנייה מספר 556 –

עם הפנייה הזאת יש בעיה משפטית.

זבולון אורלב:

על איזה משרד מדובר?

חן לב:

מדובר על משרד החינוך. יש פנייה דומה של מינהל מקרקעי ישראל. אני אקדים בכמה מלים.

היו"ר משה גפני:

רגע. אנחנו מדברים על עבודה בלתי צמיתה. אנחנו מדברים על פנייה מספר 556.

חן לב:

אכן.

היו"ר משה גפני:

יש עוד פנייה של עבודה בלתי צמיתה.

חן לב:

נכון. פנייה מספר 604.

היו"ר משה גפני:

אני מבקש שנדון על שתי הפניות יחד כי לגבי שתיהן יש את אותה בעיה משפטית.

זבולון אורלב:

שתיהן במשרד החינוך?

היו"ר משה גפני:

לא. הראשונה במשרד החינוך. פנייה מספר 604 שהיא בעמוד 29 היא עבודה בלתי צמיתה. 33 משרות במינהל מקרקעי ישראל.

רוחמה אברהם בלילא:

אפשר לקבל לגבי עבודה בלתי צמיתה?

היו"ר משה גפני:

תקבלי עכשיו. 

זבולון אורלב:

זאת עבודה לא קבועה.

היו"ר משה גפני:

אני רק רוצה שנדע על מה אנחנו מדברים.  אלה שתי הפניות עליהן מדובר לגבי עבודה בלתי צמיתה.

חן לב:

אכן.

היו"ר משה גפני:
פניות מספר 556 ו-604 –

אתה תסביר את שתי הפניות.

חן לב:

אני אסביר את הרקע למהלך. בחוק התקציב השנתי מוגדרים שני סוגים של משרות, משרות בתקן שיא כוח אדם על פי חוק יסודות התקציב ומשרות שמתוקצבות באמצעות חודשי העסקה שאנחנו קוראים להן עבודה בלתי צמיתה.

רוחמה אברהם בלילא:
בין היתר אלה עובדי הקבלן?

חן לב:

חס וחלילה. מדובר בכל מקרה בעובדי מדינה. ההבדל המקורי בין שני סוגי ההעסקה היה בין עובדים שהם עובדים קבועים לבין עובדים שתקופת העסקתם היא זמנית למשימה שתקופתה ידועה מראש. נציבות שירות המדינה ביקשה לבצע מהלך של המרה של קבוצה גדולה של משרות מתקצוב במסגרת עבודה בלתי צמיתה לתקצוב בשיא כוח אדם. אני אבקש מנציגת נציבות שירות המדינה להסביר את מהות המהלך ואת המשמעויות מבחינה כספית.

היו"ר משה גפני:

חברת הכנסת רוחמה אברהם, לא מדובר על עובדי קבלן אבל מדובר על רעיון מסוג דומה. את תכף תשמעי. 

ציון פיניאן:

אותה גברת בשינוי אדרת.

היו"ר משה גפני:

אני אבקש ממך גם שכאשר את מסבירה את המהלך הזה, תגידי על העובדים הבלתי צמיתים האלה כמה שנים הם במהלך הזה. כמה שנים הם עובדים. זאת אומרת, אלה לא עובדי קבלן אבל הם שנים עובדים כך. אם תוכלי גם למסור פרטים, בבקשה.

חן דנוך:

בשירות המדינה יש כמה וכמה סוגי העסקה. יש את ההעסקה הקונבנציונאלית שהיא העסקה בשיא כוח אדם, זאת אומרת, התקציב הוא תקציב קבוע, העובד נכנס, עובר את תקופת הניסיון במכרז פומבי כמובן והתקציב קבוע והוא או בפנסיה תקציבית או בפנסיה צוברת למרות שהיום כבר אין פנסיה תקציבית, אבל נעזוב את הפנסיה.


יש סוג אחר שנקרא עבודה בלתי צמיתה. עבודה בלתי צמיתה היא איזושהי סוג העסקה מאוד ישן שאומר שהעובד עושה בדיוק אותו הדבר כמו חברו שעובד בשיא כוח אדם, אלא שהתקציב של המשרה שלו הוא מתחדש משנה לשנה אבל  העבודה היא חיונית.

שי חרמש:

ואם התקציב לא מתחדש, האיש הולך הביתה?

חן דנוך:

זאת הבעייתיות. 

זבולון אורלב:

אבל שר החינוך רוצה להפוך עבודה בלתי צמיתה לעבודה צמיתה. אז מה הבעיה?

חן דנוך:

יש הסכום עם אגף התקציבים.

היו"ר משה גפני:

מי אמר שיש בעיה?

זבולון אורלב:

אם היה הפוך, אני מבין שיש בעיה.

היו"ר משה גפני:

זבולון, היות שהמטרה ראויה, לכן זה על סדר היום. אם המטרה לא הייתה ראויה, זה בכלל לא היה על סדר היום. הבעיה היא בעיה משפטית. רוחמה שאלה אם מדובר על עובדי קבלן ואמרתי שאלה לא עובדי קבלן, אבל זה אותו רעיון.

זבולון אורלב:

הלוואי שכל השרים היו עושים כך.

חן דנוך:

העסקה לעומת זאת שהיא העסקה לא צמיתה, לא קבועה ולא בלתי צמיתה ולא בחודשי עבודה, זה למשל משרות אמון של שרים או של מנכ"לים. בא עובד, הוא נבחר על ידי השר למשרת אמון, הוא מגיע לתקופת העסקתו לפי העסקתו של השר, השר הולך הביתה, אותה משרה יוצאת. היא מתוקצבת בבסיס חוק התקציב אבל אותו עובד הולך הביתה יחד עם השר או עם המנכ"ל. סטודנטים למשל, משרות עונתיות למשל בחקלאות, צריך קטיף תפוזים, אנחנו יודעים שמדובר בחודשים מסוימים בחורף, העבודה נגמרת, הפרויקט נגמר, האיש הולך הביתה. כל יתר המשרות מבחינת נציבות שירות המדינה הן משרות חיוניות.


לטעמנו לפחות יש בעיה כי אם אנחנו יוצרים משרות והמשרות הן כאילו בעבודה בלתי צמיתה, זה קצת משבש את המבנה הארגוני של אותו משרד. המשרד מבין שהמשרות הן צמיתות אבל מצד שני התקציב אומר שהן לא צמיתות אלא הן בעבודה בלתי צמיתה. זאת ההבחנה בגדול.


מבחינת נציבות שירות המדינה, מהיום שהעובד זכה במכרז, העבודה היא צמיתה, מבחינתנו הוא יכול מיד להיקלט לשיא כוח אדם. זאת עמדת הנציבות.

היו"ר משה גפני:

למה הוא לא נכנס?

חן דנוך:

ראשית, הוא לא נכנס בגלל בעיות תקציביות. שנית, יש איזשהו הסדר עם אגף התקציבים.

היו"ר משה גפני:

מה זאת אומרת בעיות תקציביות? הרי משלמים לו משכורת.

חן דנוך:

משלמים לו משכורת.

היו"ר משה גפני:

אז מה הבעיות התקציביות?

חן דנוך:

זה בבסיס התקציב. תכף יסביר לנו אגף התקציבים.

רוחמה אברהם בלילא:

הם לא רוצים להכניס את זה לבסיס התקציב.

חן דנוך:

כנראה לא רוצים להגדיל  את בסיס התקציב הקבוע, למרות שזה לא מגדיל.

זבולון אורלב:

שניהם בבסיס התקציב. גם עבודה בלתי צמיתה נמצאת בבסיס התקציב.

רוחמה אברהם בלילא:

אז מה הבעיה להפוך את זה לאחד?

חן לב:

אני אוסיף על מה שאמרה נציגת נציבות המדינה. מה שאנחנו מבקשים בעצם זה לתקן עיוות שקיים בחוק התקציב השנתי.

היו"ר משה גפני:

תתקנו את החוק.

חן לב:

זה בדיוק מה שאנחנו מבקשים לעשות בפניות הללו.

היו"ר משה גפני:

למה אתם לא עושים את זה?

חן לב:

לשם כך התכנסנו.

רוחמה אברהם בלילא:

זאת אומרת שזאת תהיה הפנייה האחרונה שנקבל בעניין הזה?

היו"ר משה גפני:

לא. מדובר על 1,884 משרות כאלה בשירות המדינה. הם הולכים בדרך הקלה ואני לא יודע למה. אני פשוט לא מבין. למה דרך העברה תקציבית שנאשר אותה, אנחנו לא נשאיר את זה כך, אם היועצת המשפטית של הוועדה תסכים, למה אתם לא מתקנים את החוק? אנחנו נעביר את זה בשלושה ימים.

חן לב:

חוק התקציב?

היו"ר משה גפני:

כן. לתקן את החוק.

חן לב:

זה מה שאנחנו מבקשים לעשות בפנייה לוועדה.

היו"ר משה גפני:

אני לא למדתי משפטים באוניברסיטה. אני לא מכיר דבר כזה שמתקנים את החוק דרך העברה תקציבית.

חן לב:

לא מדובר בהעברה תקציבית. רגע לפני שנגיע לשאלה הטכנית, אני רוצה להוסיף עוד כמה מלים לגבי השאלה המהותית.

היו"ר משה גפני:

עכשיו הגענו. השאלה היא טכנית.

חן לב:

הפתרון לה הוא טכני. אני רוצה להוסיף עוד כמה מלים לעניין המהותי. אנחנו מבקשים שחוק התקציב השנתי ישקף בצורה טובה יותר את המציאות בה עובדים מועסקים תקופות ארוכות כדי שמספר המשרות בשיא כוח אדם בחוק התקציב, ישקף את מספר העובדים הקיימים בפועל.


חשוב לציין שזכויותיו של עובד  או היחסים בין המעביד לעובד, בין אם הוא מועסק בעבודה בלתי צמיתה ובין אם הוא מועסק בשיא כוח אדם, למעשה לא משתנים. ההבדל המרכזי היחיד שהוא מהותי לגבי העובדים הוא, כמו שציינה חן, לא משפיע על קביעות משום שקביעות ניתנת בלאו הכי אחרי שעובד מועסק חמש שנים.

היו"ר משה גפני:

מה תעשו אם אנחנו לא מאשרים את התקציב הזה?

זבולון אורלב:

עובד רגיל מקבל קביעות אחרי שנה.

רוחמה אברהם בלילא:

הוא לא מקבל את הכסף.

היו"ר משה גפני:

הוא לא מקבל משכורת.

רוחמה אברהם בלילא:

ברור. הוא לא מקבל שכר.

היו"ר משה גפני:

אם אנחנו לא מאשרים.

חן לב:

לא. חלילה. 

קריאה:

עובדים מקבלים קביעות אחרי שנתיים.

זבולון אורלב:

תלוי. לא כולם אחרי שנתיים.

היו"ר משה גפני:

אני לא מבין. אם אנחנו לא מאשרים את התקציב, מה קורה?

חן לב:

לא יקרה שום דבר. העובדים ימשיכו לעבוד.

רוחמה אברהם בלילא:

מאיפה תשלם להם משכורת?

חן לב:

במידה שהפנייה לא תאושר, העובדים ימשיכו להיות מועסקים.

היו"ר משה גפני:

לא על זה אני שואל. הרי זה נושא תקציבי. נניח שיחסר כסף במשרד ואנחנו לא נאשר את התקציב, הם ימשיכו לקבל שכר?

חן לב:

כן. היכולת של משרדי הממשלה, של נציבות שירות המדינה, לסיים את העסקתו של עובד, בין אם הוא מועסק בשיא כוח אדם ובין אם הוא מועסק בחודשי העסקה, בעבודה בלתי צמיתה, לא מושפעת.

זבולון אורלב:

שאלה. חוק התקציב שבא לאישור הוועדה מונה בתקנה בבסיס את שיא כוח האדם.

חן לב:

אמת.

זבולון אורלב:

שיא כוח אדם, מה שחשוב שם זה מספר המשרות ולא הכסף.

חן לב:

אמת.

זבולון אורלב:

גם אם לא יהיה כסף, יהיו חייבים לשלם את המשכורת.

חן לב:

אמת.

זבולון אורלב:

מה ששונה בעבודה בלתי צמיתה. אם התקציב לא מספיק, יגידו למשרד לפטר את העובד. הוא שואל, אם מותר לי לפרש את השאלה, עכשיו, כשאנחנו עושים את ההעברה התקציבית, איך זה משתנה בבסיס התקציב של המשרד ששיא כוח האדם משתנה? הרי שם זה חוק התקציב. הוא שואל אותך איך אתה רוצה דרך העברה תקציבית לשנות את חוק התקציב. אתה צריך לבקש שינוי בחוק התקציב על מנת להגדיל את שיא כוח האדם הקבוע של המשרד.


פירשתי אותך נכון?

היו"ר משה גפני:

אני יכול לקחת אותך כדי שתפרש אותי בעוד כמה דברים? 

זבולון אורלב:

אני אשתדל לעזור לך.

היו"ר משה גפני:

תשיבי לו. זאת השאלה המרכזית של הדיון הזה. אין כאן דיון מהותי. אנחנו רוצים שעובדים יהיו עובדים קבועים ושלא יהיו עובדים בלתי צמיתים. בכלל, גם המילה צמיתים, יש לה צליל רע מאוד. תענו על השאלה הזאת שהיא השאלה המרכזית.

חן לב:

הידע שלי בדיני עבודה, לצערי הוא מוגבל מאוד. אני לא יודע שעובד שמועסק מספר שנים תחת שורה בתקציב או טור בתקציב שנקרא חודשי עבודה בלתי צמיתה, ניתן לסיים את העסקתו בדרך קלה יותר.

זבולון אורלב:

אם לא הבנת את השאלה, אני מורה גרוע. איך אתה רוצה דרך זה שהוועדה תאשר היום את ההעברה לשנות את חוק התקציב בשיא כוח אדם של משרד החינוך?  בחוק התקציב כתוב מה שיא כוח האדם, תשנה אותו שם.

חן לב:

אני אסביר. אנחנו מבקשים, כמו שמפורט בפנייה התקציבית שמונחת לפניכם, בחוק התקציב השנתי להפחית 12 חודשי עבודה בלתי צמיתה עבור כל עובד ולהוסיף בשיא כוח אדם עבור כל עובד.

זבולון אורלב:
עוד שאלה אחת. האם בבסיס התקציב של 2012 – אני מבין שהולכים לעשות שינויים – שאנחנו נבוא לאשר אותו, יש שינוי בבסיס כוח האדם של משרד החינוך?

היו"ר משה גפני:

לא. התשובה היא לא, אלא אם כן תתקבל התביעה של מספר חברים בוועדה לעשות תקציב חדש ב-2012.

זבולון אורלב:

לא יהיו שינויים תקציביים בבסיס התקציב?

היו"ר משה גפני:

לא. 

זבולון אורלב:

צריך להוסיף תקציב של 3-4.

היו"ר משה גפני:

אתה יכול להוסיף. מי אמר שלא? אבל אין בסיס תקציב. אתה הצבעת בעד התקציב הדו-שנתי?

זבולון אורלב:

כן.

היו"ר משה גפני:

בקריאה הראשונה אתה הצבעת בעד. אני בקריאה הראשונה הצבעתי נגד בגלל מה שאתה אומר עכשיו, בין היתר.

זבולון אורלב:

ומה הייתה התוצאה? מה המשחקים האלה? בסוף שנינו הצבענו בעד בקריאה שנייה ושלישית.

היו"ר משה גפני:

נכון. לא הייתה לי ברירה. נגמר הסיפור של 2012 אלא אם כן מחליטים לפתוח את התקציב מחדש.

זבולון אורלב:

ב-2013 זה יופיע בבסיס התקציב?

היו"ר משה גפני:

כן. התשובה היא כן.

זבולון אורלב:

לא, הם צריכים להשיב. הם צריכים להשיב עכשיו לפרוטוקול.

היו"ר משה גפני:

על 2013. בבקשה, היועצת המשפטית של הוועדה.

שגית אפיק:

מבחינה משפטית השאלה הזאת עלתה כבר לפני זמן מה משום שבאמת חוק יסודות התקציב לכאורה לא מתייחס במסגרת ההגדרה שלו לשיא כוח אדם. הוא לא מתייחס למשרות עבודה בלתי צמיתה. הטור הזה של משרות עבודה בלתי צמיתה שהתווסף לחוק התקציב, הוא התווסף לצד הטור של שיא כוח אדם. 


הלשכה המשפטית של משרד האוצר כתבה חוות דעת בה היא מסבירה מדוע לדעתה ניתן לעשות את ההמרה הזאת כשהיא מתבססת בעצם על קל וחומר משום שאפשר לעשות העברות תקציביות ולבצע שינויים בחוק התקציב לפי השינויים שמופיעים בחוק יסודות התקציב.


מכיוון שהחוק לא צפה את אותן משרות עבודה בלתי צמיתה כאשר הוא נוסח, אבל הוא כן התייחס למשרות שיא כוח אדם שאותן כן אפשר לתקן בהעברה תקציבית ואפשר לשנות אותן בהעברה תקציבית לפי חוק יסודות התקציב, סברה הלשכה המשפטית של משרד האוצר שניתן לעשות את זה כך גם במקרה הזה, באמצעות העברה תקציבית.


במסגרת ההידברות שלי אתם, אני סברתי שזה יהיה נכון יותר שיובאו לפני הוועדה כל המשרות שמבקשים להמיר אותן ושזה ייעשה באמת בתיקון לחוק.


זבולון אורלב:

את מסכימה אתי שכמו כל העברה, זה חד פעמי. כלומר, אם נאשר עכשיו, אישרנו מעין תוספת תקציבית שלא נכנסת לבסיס.

שגית אפיק:

לכן אני אומרת.

רוחמה אברהם בלילא:

בוא נחכה עם זה.

זבולון אורלב:

לכן השאלה המשפטית היא איך אנחנו יכולים לגרום לכך שהתוספת הזאת תישאר קבועה בשיא כוח אדם.

שגית אפיק:

מדובר ב-1,884 משרות כאלה. בחוברת הזאת יש הרבה פחות. יש עוד משרדים רבים שרוצים לעשות את אותה המרה. בתחילה סיכמנו שרוב המשרות, אם לא כולן, יגיעו לבסיס התקציב ויתוקן חוק התקציב. מסיבות טכניות זה התעכב בתוך הממשלה והם לא הצליחו לעמוד בסידור הזה ובהסכמה הזאת ולכן מובאות בפניכם עכשיו שתי העברות תקציביות, האחת לגבי משרד החינוך והשנייה לגבי מינהל מקרקעי ישראל. 


הוועדה יכולה לבקש שיתר ההעברות שנותרו יובאו בכל זאת לבסיס התקציב.

רוחמה אברהם בלילא:

שמענו מנציג האוצר שאם לא נעשה את ההעברה הזאת, לא יקרה שום דבר והעובדים בכל זאת יקבלו את השכר. כך הבנתי. לאור ההמלצה שלך, גברתי היועצת המשפטית, אני מציעה להמתין עם כל הסוגיה הזאת. שייקחו שבועיים עבודה ויביאו לנו את זה כמכלול לגבי כל משרדי הממשלה ולא כל פעם העברה תקציבית כזאת או אחרת. שיוסיפו את זה לבסיס התקציב כפי שחבר הכנסת אורלב אומר.

היו"ר משה גפני:

אי אפשר להכניס את זה לבסיס התקציב. אין מציאות כזאת.

רוחמה אברהם בלילא:

אז שיביאו את זה באופן מסודר יותר.

שגית אפיק:

התקציב הוא דו שנתי. אפשר לעשות את זה לתקציב הבא אבל לא בתקציב הזה.

היו"ר משה גפני:

זה כאילו באמצע השנה.

שגית אפיק:

צריך גם להבין שהתוצאה היא תוצאה ראויה. 

זבולון אורלב:

הוועדה מברכת על המהלך הזה. השרים, הנציבות והאוצר ראויים לברכות אבל אי אפשר לעשות את זה באופן חד פעמי. מה שעכשיו אנחנו מאשרים הוא חד פעמי.

היו"ר משה גפני:

נכון.

זבולון אורלב:

אפשר שבסוף הדברים האלה יחזירו את העובדים בחזרה לעבודה צמיתה. לכן גם אם תהיה התחייבות של האוצר שנכון, כרגע אי אפשר לפתוח את התקציב או הקואליציה מתנגדת לפתיחת התקציב.

היו"ר משה גפני:

כרגע התקציב סגור.

זבולון אורלב:

הואיל והתקציב סגור אנחנו מודיעים לכם שאנחנו מתחייבים שהשינויים שאנחנו עושים ייכנסו לבסיס התקציב ב-2013.

רוחמה אברהם בלילא:

אבל אתה מסכים שיביאו לך את כל התמונה כולה ולא רק לגבי שני משרדים?

זבולון אורלב:

זה לא כל כך חשוב כיוון שכל דבר שיביאו לגבי העברה מעבודה צמיתה לעבודה קבועה, אנחנו צריכים לברך על זה. לא משנה לי אם זה יהיה בבת אחת או בחלקים אלא הלוואי שיביאו כמה שאפשר.

היו"ר משה גפני:

נכון. 

זבולון אורלב:

השאלה אם הם מוכנים להתחייב לכך.

חן דנוך:

אני רוצה להוסיף.

היו"ר משה גפני:

לפני כן. אני מבקש שהממשלה תאמר – תחליטו מי זה יהיה, את או הוא – כמה דברים. הוועדה מעוניינת לאשר את הנושא הזה והיא מעוניינת לאשר את הכול. הוועדה לא מעוניינת שיישארו עובדים בלתי צמיתים. לכן אנחנו רוצים לדעת כמה דברים. אם אתם לא יכולים להתחייב, בואו נעשה את זה בישיבה הבאה. אם אתם יכולים להתחייב, נעשה את זה עכשיו.


הדבר הראשון. אנחנו רוצים  שתתחייבו שמה שאנחנו מאשרים עכשיו, ברגע שהולכים לאשר תקציב מדינה – זה יכול להיות ל-2013 וזה יכול להיות אם יחליטו לפתוח את 2012 – באותו רגע שיהיה אישור של תקציב מדינה, מה שאנחנו מאשרים עכשיו ייכנס לבסיס התקציב.


הדבר השני הוא שאתם אומרים לנו שבתוך כך וכך זמן אתם מביאים את כל העובדים. אנחנו לא רוצים שיישארו עובדים בלתי צמיתים.

חן דנוך:

חן יענה לך אבל לפני כן  אני רוצה להוסיף משהו. יש  תהליך שמעביר את העובדים הבלתי צמיתים לעבודה צמיתה. זאת אומרת, התהליך קיים בין נציבות שירות המדינה לאוצר וזה לא משהו שהוא לא קיים. הוא קיים כבר שנים. אנחנו לוקחים עובדים, קבענו שהקריטריון יהיה חמש שנים, כל חמש שנים אנחנו רואים מי העובדים שעומדים בקריטריונים, ואת אותן משרות של אותם עובדים אנחנו מעבירים לבסיס התקציב. זה תהליך שלוקח זמן. מדובר בעשרות אלפי משרות ולא ב-1,800.

היו"ר משה גפני:

אלה 1,884.

חן דנוך:

אלה רק שני משרדים אבל יש עוד הרבה משרדים.

היו"ר משה גפני:

לא. ראש הממשלה – 32, שירותי דת – 1, אוצר – 70, אגף המכס – 78.

חן דנוך:

יש לנו מישהו שמרכזת את זה בנציבות שירות המדינה. התהליך עובד כמו שעון. אנחנו מעבירים את המשרות.

היו"ר משה גפני:

מה זאת הרשימה הזאת?

חן דנוך:

אלה משרות שנותרו שצריך להעביר אותן.

היו"ר משה גפני:

מה זה עוד אלפי משרות?

חן דנוך:

לא. מתוך סך אלפי המשרות שהיו, זה מה שנותר.

היו"ר משה גפני:

זה מה שנותר. בסדר. 

זבולון אורלב:

חוץ מזה אין יותר משרות בלתי צמיתות?

חן דנוך:

כמו שאמרתי, יש משרות זמניות כמו משרות אמון, סטודנטים.

היו"ר משה גפני:

לא. אני שואל על עבודה בלתי צמיתה. חוץ מזה, יש עוד?

חן דנוך:

עד כמה שידוע לי, לא. 

היו"ר משה גפני:

מתי זה יגיע?

זבולון אורלב:

אני מייעץ לך לשקול את תשובתך. זה נשמע לי מעט מדיי.

חן דנוך:

אני מוכנה לבוא שוב לפגישה הבאה עם שיעורי בית ולומר בדיוק כמה יש בכל משרד. מבחינתי זה לשלוף את זה מהמחשב.


מה שנציבות שירות המדינה רואה בחזונה זה שכשהיא יוצרת משרה שהיא משרה עם כל הקריטריונים, שהיא עבודה צמיתה, שהיא חיונית למשרד וכשאנחנו בוחרים עובד במכרז פומבי, שמראש המשרה הזאת היא תהיה בבסיס התקציב ושלא תעבור את התהליך הזה של  קודם כל, תהיה תקופה בעבודה בלתי צמיתה ורק אחרי חמש שנים אנחנו נראה. זה לא אמור להיות כך. אם נציבות שירות המדינה בנתה משרה עם משרד שרואה שיש צורך במשרה הזאת, צורך אמיתי והמשרה היא חיונית, מבחינתנו יהיה מצוין אם מראש המשרה הזאת תהיה בשיא כוח אדם כי היא חיונית ואנחנו צריכים אותה. צורת העסקה הזאת של עבודה בלתי צמיתה, מבחינתנו היא לא נכונה.

היו"ר משה גפני:

בסדר. חן, תתייחס.

חן לב:

ראשית אשיב לשאלות חברי הכנסת. אגף התקציבים במשרד האוצר ותקציב המדינה למעשה כובלים את עצמם להעסקתם הקבועה של אותם עובדים שמשרותיהם מומרות מחודשי העסקה לשיא כוח אדם. במלים אחרות, משיקולים טכניים, מסיבות טכניות, לאור העובדה שהתקציב ל-2012 כבר אושר במליאת הכנסת, אין לנו אפשרות לבצע את השינוי כבר עכשיו בתקציב 2012. אנחנו בתחילת השנה.  לגבי 2012 אנחנו נמיר שוב את אותן משרות שאנחנו ממירים עכשיו גם בחוק 2012.


החל משנת 2013 כל המשרות, כל אותה רשימה של 1,800 וכמה משרות, תהיינה בבסיס התקציב כמשרות שיא כוח אדם והעובדים יועסקו כעובדים קבועים  כמו שלמעשה הם מועסקים כבר היום.


מעבר לכך שאותם 1,800 עובדים ייכנסו לבסיס התקציב כעובדי שיא כוח אדם, מדי שנה נציבות שירות המדינה תבחן אילו עובדים נוספים עומדים בקריטריונים שנקבעו להמרה לשיא כוח אדם. אנחנו מדי שנה נעביר עובדים נוספים.

היו"ר משה גפני:

את המשפט הראשון הבנתי אבל לא הבנתי את המשפט השני.

זבולון אורלב:

הוא אמר שיש עוד הרבה מאוד עובדים בלתי צמיתים במשרדי הממשלה.

היו"ר משה גפני:

את זה אני רוצה לברר.

חן לב:

אותם הרבה מאוד עובדים, זאת אותה רשימה של 1,800 עובדים.

זבולון אורלב:

לא, מעבר לזה.

חן לב:

מדי שנה יהיו עובדים נוספים שיעברו את אותם ספים שקבעה נציבות שירות המדינה ואנחנו למעשה נהפוך אותם לעובדים צמיתים.

רוחמה אברהם בלילא:

זה התהליך של השמנת העובד השמן על הרזה?

היו"ר משה גפני:

בדיאטות אני לא כל כך מתמצא.  בינתיים כל הזמן אתה נותן לי תשובה שאני מבין ואחרי כן תשובה שאני לא מבין והכל מסתבך. אמרת – וזאת תשובה טובה מאוד – שה-1,884 עובדים הללו ייכנסו בסופו של דבר בבסיס התקציב. אמרת שבשנת 2013  - ויכול להיות שנחליט לפתוח את תקציב 2012 ולאשר -  הכוונה שלך היא שברגע שיאושר תקציב מדינה, 1,884 עובדים ייכנסו. ברגע שיאושר תקציב חדש למדינה, הם יהיו בפנים, בשיא כוח אדם.

חן לב:

אמת.

זבולון אורלב:

נתת כותרת. גפני: יהיה צורך לפתוח את תקציב 2012.

היו"ר משה גפני:

לא אמרתי את זה. ממש לא אמרתי. 

רוחמה אברהם בלילא:

אמרת.

זבולון אורלב:

אמרת.

היו"ר משה גפני:

בסדר, שתהיה כותרת. מה זה משנה? עוד חמש דקות תהיה כותרת אחרת. לא רלוונטי כל העניין הזה. אני מתכוון שברגע שיש תקציב מדינה, 1,884 עובדים אלה, הבלתי צמיתים, יהיו בשיא כוח אדם.

חן דנוך:

ה-1,884 עובדים, זה עכשיו. 

היו"ר משה גפני:

אמרתי 1,884. 

רוחמה אברהם בלילא:

בשנה הבאה יהיו עוד אלף עובדים.

היו"ר משה גפני:

1,884 עובדים אלה, ברגע שיהיה תקציב מדינה, ייכנסו בשיא כוח אדם.

חן לב:

נכון.

היו"ר משה גפני:

גם הנציבות אומרת כך?

חן דנוך:

כן.

היו"ר משה גפני:

חוץ מה-1,884 האלה, יש עוד עובדים?

חן לב:

חוץ מ-1,884 העובדים שמונחים לפני הוועדה ושיובאו לאישור בתחילת השנה, מדי שנה עובדים נוספים יגיעו למצב שבו הם עומדים בקריטריונים להפוך לעובדים בשיא כוח אדם.

רוחמה אברהם בלילא:

מה הם הקריטריונים?

היו"ר משה גפני:

מה הקריטריונים עכשיו?

חן דנוך:

חמש שנים העסקה. 

שי חרמש:

ותק במקום העבודה.

חן דנוך:

בשנה הבאה יכולים להיות יותר מ-1,884 עובדים.

היו"ר משה גפני:

כמה עובדים כאלה יש?

חן דנוך:

צריך לראות את מספר המשרות. אני יכולה להעביר. יש הרבה. 

זבולון אורלב:

שמעת מה היא אמרה? יש הרבה.  לדעתי מדובר בעשרות אלפי עובדים.

רוחמה אברהם בלילא:

זה בהגדרה השמנת העובד הרזה.

זבולון אורלב:

מה זה השמנת העובד הרזה?

רוחמה אברהם בלילא:

אתה זוכר את העובד השמן והעובד הרזה, המגזר הציבורי.

היו"ר משה גפני:

בסדר. הבנתי.  אני רוצה לשאול שאלה. אני התקבלתי לעבודה במשרד הרווחה ועכשיו אני עובד זמני.

חן דנוך:

לא בהכרח. אם אתה מתקבל למשרה קיימת, אתה נכנס לתקופה של שנתיים תקופת ניסיון.

היו"ר משה גפני:

בסדר. עד כאן הכול בסדר.

חן דנוך:

לגבי רובם זה לא כך, כמו שאתה אומר.

היו"ר משה גפני:

עוד לא אמרתי רובם. אני לא מבין כלום. איך אני מתקבל לעבודה ואני הופך להיות עובד בלתי צמית?

חן דנוך:

אתה מתמודד במכרז למשרה. אנחנו לא מסתכלים על העובד אלא אנחנו מסתכלים על המשרה כי היא זאת שמתוקצבת. המשרה מראש מתוקצבת בעובדים בלתי צמיתים. עוברות השנים, בינתיים נכנסים עוד עובדים ועוד עובדים למעגל הזה. המעגל מתחיל כל חמש שנים. לכן אמרתי שהיום יש לך 1,884 עובדים כאלה.

היו"ר משה גפני:

זאת אומרת, אם אני התמודדתי במכרז על משרה שהיא משרה בלתי צמיתה, אני הופך להיות עובד בלתי צמית?

חן דנוך:

אתה מתאים את עצמך למשרה, לתקציב של המשרה. 

היו"ר משה גפני:

מתי אני הופך להיות עובד צמית?

חן דנוך:

לפי הקריטריונים. המשרה היא חמש שנים כי אנחנו צריכים להכניס את זה לאיזושהי פרופורציה.

היו"ר משה גפני:

אני יכול להיות כל הזמן עובד בלתי צמית כי המשרה היא בלתי צמיתה? מי קובע את זה?

חן דנוך:

היום הגענו להסדר עם אגף התקציבים וזה מפורסם כאן בחוזר של מוטי אהרוני, סגן נציב שירות המדינה,  לכל הסמנכ"לים  והוא אומר שאנחנו בתהליך לקחת את המשרות שהן בלתי צמיתות ולהעביר לשיא כוח אדם וכאן צריך לעמוד בקריטריונים שהם ראשית, שהמשרד היא באמת חיונית, שהיא לא משרת אמון, שהיא לא סטודנטים, שהיא לא עונתיים. שנית, הקריטריון הראשוני והקובע הוא שהעובד מועסק חמש שנים בשירות.

רוחמה אברהם בלילא:

נניח שיש מכסה מסוימת של עובדים מסוימים שנכנסים לפרק הזמן הזה של חמש השנים והכל בסדר. כפי שהבנתי מדבריכם, תמיד יש תהליך של אנשים שייכנסו לפרק הזמן של חמש השנים,  כל שנה, כל חודש, כל יום במחזוריות. הכוונה היא לקחת את כל אותם אנשים שעבדו פרק זמן של חמש שנים ולהכניס אותם לעבודה צמיתה. זאת אומרת, יש כאן איזושהי כניסה בדלת אחורית. מי קובע מהו הרף שאותו משרד מראש יודע? אני כשרה למשל אבוא ואומר שאם אין לי דרך להכניס עובד כלשהו, אני אמצא לו משרה, אני אכניס אותו לתהליך של חמש שנים, המשכתי במשרד או לא המשכתי, הוא נשאר בתהליך קבוע של כניסה אחרי חמש שנים והוא יהפוך להיות עובד צמית.

חן דנוך:

אני אעשה לך סדר. בנציבות שירות המדינה יש אגף של מוטי אהרוני.

רוחמה אברהם בלילא:

מכירה אותו. עובד מצוין, לעילא ולעילא.

חן דנוך:

אני רפרנטית של מוטי אהרוני. יש לנו 12 רפרנטים כאשר כל רפרנט אחראי על מספר משרדים. זה מתחיל במשרד והוא זה שפונה.  זה מתחיל בשר. הוא אומר שזה המבנה הארגוני שלו ואלה הצרכים החדשים שלו. 

רוחמה אברהם בלילא:

אני יודעת. כאשר השר הולך, אותה משרה הולכת. זאת משרת אמון.

היו"ר משה גפני:

לא. לא מדובר על משרות אמון.

חן דנוך:

אני לא מדברת על משרות אמון. אני מדברת על המבנה הקבוע של המשרד. אני מדברת על המבנה הארגוני הקבוע של המשרד. למבנה הארגוני הקבוע הזה מתווספות משרות. גם מתבטלות לו משרות מצד שני אבל בעיקר מתווספות לו משרות. אותו משרד עושה שני דברים – הוא פונה לנציבות שירות המדינה כדי לראות את התוקף של המשרה הזאת, כלומר, אם יש צורך באמת במשרה, ובמקביל הוא פונה לאגף התקציבים כדי לקבל תקציב למשרה. אנחנו יחד עם אגף התקציבים מאשרים את אותה משרה או את כל המבנה הזה. למשל, אני אחראית על משרד התשתיות והיום לכל נושא הגז  הם קיבלו 15 משרות נוספות.

רוחמה אברהם בלילא:

במשרד ראש הממשלה עם אותם 48 עובדים שנכנסו.

חן דנוך:

את מדברת על משרות אמון?

רוחמה אברהם בלילא:

לא. על 48 המשרות. הן נכנסו דרך העבודה בלתי צמיתה, דרך המנגנון הזה?

חן דנוך:

סביר להניח. 

רוחמה אברהם בלילא:

זאת שערורייה שאין כדוגמתה. אדוני היושב ראש, זה מנגנון שמהווה פתח. הנה, עובדה, 48 עובדים שנכנסו. מבקר המדינה קבל על זה וזאת דלת אחורית לכניסה של עובדים.

חן דנוך:

יש לי הרגשה שאת מדברת על עובדים שהם לא קשורים לזה.

רוחמה אברהם בלילא:

לא משנה. 

היו"ר משה גפני:

את ממש מפריעה לה. היא עכשיו נותנת נאום אופוזיציוני ואל תתערבי.

רוחמה אברהם בלילא:

אני מדברת על אותם 48 עובדים .

חן דנוך:

סביר להניח שאלה משרות אמון. אם תרשי לי, אני אתן לך את הדוגמה ההפוכה. 

רוחמה אברהם בלילא:

זה פתח שאסור שיהיה.

ציון פיניאן:

היא מדברת עכשיו על משרות אמון.

רוחמה אברהם בלילא:

אני חייבת לתת לך דוגמה.

היו"ר משה גפני:

את לא חייבת. מעבר למה שכתוב בתורה, את לא חייבת. זה הנאום שלה. היא צודקת. אם אני הייתי באופוזיציה, גם אני הייתי נואם את זה. 

רוחמה אברהם בלילא:

זה לא בסדר מה שאתה עושה.

היו"ר משה גפני:

אני אגיד לך למה, כי לא על זה היא מדברת. 

רוחמה אברהם בלילא:
בסדר, אבל היא אמרה שיכול להיות שכן. שהם נכנסו בדלת האחורית. 

חן דנוך:

אני רוצה להמשיך.

היו"ר משה גפני:

מה זה להמשיך? את הכנת נאום מראש ולא חשוב מה אנחנו אומרים?

חן דנוך:

לא. 

היו"ר משה גפני:

בגללך עכשיו הסתכסכתי עם רוחמה אברהם.

רוחמה אברהם בלילא:

חן, אני רוצה לחדד את זה. 48 העובדים שנמצאו בדוח מבקר המדינה, שהוכנסו שלא כדין, האם הם הוכנסו דרך הדלת האחורית של עבודה בלתי צמיתה? - ואני רוצה תשובה. אל תשלפי תשובה כי אני רוצה תשובה ברורה – או שהם נכנסו דרך הסוגיה של עובדים כפי שאת אומרת?

ציון פיניאן:

או דרך עובדים זרים.

חן דנוך:

אני אענה לך. אני לא יודעת בדיוק את הפרטים כי אני לא רפרנטית של משרד ראש הממשלה.

רוחמה אברהם בלילא:

על זה אני רוצה תשובה.

חן דנוך:

אני אעשה את ההבחנה. אם אותם עובדים נכנסו במשרות אמון, והבנתי שזה כך, אין להם שום קשר למה שאמרנו במשרות בלתי צמיתות.

רוחמה אברהם בלילא:

אבל גם משרות אמון, נציבות שירות המדינה שתאשר 48 תקנים במשרות אמון תוך פרק זמן קצר מאוד,  פתאום יש איזשהו שינוי דרמטי? צריך לבדוק את זה? בממשלה הנוכחית נכנסו 48 תקנים, תקראי לזה משרות אמון, תקראי לזה עובדים בלתי צמיתים, ואני רוצה לדעת אם הם נכנסו לפאזה של תהליך של חמש שנים או שכאשר הממשלה הזאת הולכת, גם הם הולכים הביתה.

זבולון אורלב:

בדוח מבקר המדינה דובר על כך שבממשלת נתניהו הוסיפו רק משרה אחת.

רוחמה אברהם בלילא:

אני רוצה לדעת אם אותם 48 עובדים שהוכנסו, לא משנה באיזו ממשלה, האם כאשר הממשלה סיימה, הם הלכו הביתה או הם נכנסו לתקן של חמש שנים.

חן דנוך:

אני מוכנה להעביר לך את התגובה של נציבות שירות המדינה לדוח מבקר המדינה. 

ליה שמטוב:

ואם הם עמדו במכרז?

רוממה:


בסדר גמור. אני לא מלינה על כך אם הם עמדו במכרז, אם הכול בסדר, אם אלה לא משרות אמון ואם זאת לא כניסה בדלת האחורית. אני רוצה לדעת.

זבולון אורלב:

מאה אחוזים. את זכאית לקבל תשובה.

חן דנוך:

אני מבקשת להשלים את התשובה שלא סיימתי לגבי משרד התשתיות שהוא דוגמה מצוינת כי היום  מדברים על התחום של הגז. במדינת ישראל תחום הגז הוא תחום שמאוד מתפתח. משרד התשתיות, המנכ"ל והשר, מבין היום שיש צורך בהגדלה של מבנה ארגוני שקשור לאוצרות טבע וכך מתחיל התהליך. הם באים אלי עם הצעה וקודם כל עם צורך. אנחנו בוחנים את הצורך הזה. אנחנו לא אוטומטית מאשרים את כל המשרות. ביקשו למשל עשרים משרות, אבל אנחנו לא מאשרים אותן אוטומטית. אנחנו יושבים אתם ומבינים את הצורך שנוצר. קובעים את רמת המשרה, קובעים את התוכן של אותן משרות שיהיו בתחום הגז ועם זה הולכים לאגף התקציבים. שם מתחיל התהליך. אם המשרות הן בעבודה בלתי צמיתה, הן נכנסות לתהליך של חמש שנים אבל זאת לא דלת אחורית. אסור לקרוא לזה כך כי זה תהליך אמיתי ומקצועי.

רוחמה אברהם בלילא:

אני לא מטילה ספק בעבודתו של מוטי. אני מכירה אותו. יצא לי לעבוד אתו לא אחת, גם כשרה וגם כסגנית שר. אני משבחת את עבודתו אבל לפעמים יש מצב ומבחינתי אני רוצה לבדוק את התהליך עצמו. אני רוצה לבדוק את אותו תהליך שמבקר המדינה התייחס אליו ולזה אני רוצה תשובה.

היו"ר משה גפני:

בסדר. רבותיי, מה שחברת הכנסת רוחמה אברהם מבקשת, בבקשה למסור לה. לגבי הנושא עצמו, אני מסכים אותו.


המשרות שאנחנו מאשרים כאן בהעברה יעברו לבסיס התקציב על פי ההודעה שלכם ברגע שזה יתאפשר מבחינת תקציב המדינה. נכון לעכשיו זה לתקציב 2013. בתקציב 2012, אם לא יהיה שינוי מבחינת אישור תקציב, אתם תצטרכו להביא את זה עוד הפעם כדי לאשר את זה. אנחנו מבקשים את השאר, מה שמופיע במכתב של מוטי אהרוני, להביא במרוכז ולא להביא בחלקים. אני מבקש להביא את הכול יחד. אם יהיה איזה משרד שנגיד שאנחנו לא רוצים, אז נוציא אותו, אבל מגמת הוועדה היא להפסיק עם הנוהל הזה של עבודה בלתי צמיתה ככל הניתן. 


אנחנו מצביעים.

ה צ ב ע ה

פניות מספר 556 ו-604 – אושרו פה אחד

זבולון אורלב:

לא ביקשתי את רשימת המשרות כדי לדעת להן זה הולך, אבל זה בסדר. אושרו עוד עשרים משרות לפיקוח על הישיבות. 

היו"ר משה גפני:


הדבר היחיד שנשאר, זה פיקוח. מה שאני מקבל מכל המשרדים האחרים, הרי אני מתחיל לקבל רשימות וחוץ מהישיבות אין פיקוח בשום משרד.

רוחמה אברהם בלילא:

מעבירים רשימות? אני עוד לא העברתי לך שום רשימה.

היו"ר משה גפני:

גם את רוצה פיקוח על משהו? מעבירים לי רשימות מכל המשרדים איך מפקחים על התקציב שמועבר להם. למשל, ביקשתי משרת התרבות, העבירו כסף ל"הבימה", ל"חאן" וכולי, ושאלתי איך מפקחים על זה. קיבלתי מכתב. אין פיקוח. המקום היחיד בו יש פיקוח, אלה הן הישיבות.

שי חרמש:

הרווחתם.

היו"ר משה גפני:

תודה רבה. אני מודה לך. עכשיו הוא רוצה עוד עשרים משרות.

שי חרמש:

הרווחתם ביושר.

היו"ר משה גפני:

הבנתי. איך אפשר לדעת שזה ביושר? הרי במקומות אחרים לא יכולים לדעת כי אין פיקוח. 


בואו נפסיק עם הבדיחות, אנחנו צריכים להתקדם.

פניות מספר 581 עד 586 –
דני גלושנקוב:

מדובר על פנייה שוטפת של משרד המדע. הפנייה נועדה להוסיף סכום של 21 מיליון שקלים לתקציב משרד המדע בהתאם לשימושים הבאים: 12 מיליון שקלים, השתתפות משרד האוצר והוועדה לתכנון ותקצוב, ה-ות"ת, לקרן ישראל-גרמניה, קרן מדעית מחקרית. בנוסף יש כאן סכום של 10.5 מיליון שקלים לתוכנית המו"פ האירופית, תוכנית המסגרת השביעית. הפנייה גם מגדילה את ההוצאה המותנית בהכנסה בסכום של 16 מיליון שקלים עבור מימון פעולות מקרן העיזבונות, מחקרים משותפים עם ממשלת גרמניה, פרויקט ונוס עם ממשלת צרפת ופרויקט טרגט.

היו"ר משה גפני:

יש שאלות? אין. אנחנו מצביעים.

ה צ ב ע ה

פניות מספר 581 עד 586 – אושרו פה אחד


הפניות אושרו. אם זה היה תקציב שנכנס למוסדות להשכלה גבוהה, הייתי מבקש לדעת איך מפקחים עליו. רפרנט של המוסדות להשכלה גבוהה, שייקח בחשבון כאשר תגיע לכאן פנייה לגבי המוסדות להשכלה גבוהה, שאני אבקש לפני הישיבה, אם לא תרצו שאני אעכב את זה, להביא מראש בכתב איך מפקחים על הכסף.

פנייה מספר 590 –

עוד פעם משרד התעשייה. לשכת המדען הראשי. 

אלון מסר:

הפנייה הזאת נועדה לביצוע שינויים פנימיים בתקציב ההוצאה של המדען הראשי במשרד התעשייה בהתאם לתחזית הביצוע ולבקשת המשרד וכן לתקצב סכום של 14 מיליון שקלים.

היו"ר משה גפני:

אנחנו מצביעים.

זבולון אורלב:

רגע. אתה מוכן לחזור על דבריך?

אלון מסר:

כן. הפנייה נועדה לבצע שינויים פנימיים בתקציב ההוצאה של המדען הראשי במשרד התעשייה בהתאם לתחזית הביצוע ולבקשת המשרד. היו מספר תוכניות בהן הביצוע היה מעט נמוך ממה שתכננו בהתחלה ומבקשים להעביר את זה לתוכניות בהן יש עדיין סבירות מאוד גבוהה שהנושא הזה יבוצע.  זה לבקשת המשרד. 


התקנות האלה אליהן מעבירים, אלה תקנות שכדי לבצע אותן צריך גם הרשאה להתחייב. לכן לתקנות האלה, יש גם תוספת של 14 מיליון שקלים בהרשאה להתחייב אבל סכום ההוצאה לא ישתנה אלא אלה רק שינויים פנימיים בתקציב המשרד.

זבולון אורלב:

אני מבין שזאת העברה מהרזרבה הכללית.

אלון מסר:

רק של ההרשאה להתחייב. כמו שאמרתי, יש תוכניות שלא צריך להוציא אותן עם הרשאה להתחייב. בהן יש עודפים שרוצים להעביר לתקנות אחרות.

זבולון אורלב:

אני מוכן לאשר.

היו"ר משה גפני:

אנחנו מצביעים.

ה צ ב ע ה

פנייה מספר 590 – אושרה פה אחד

פניות מספר 594, 596 ו-595 -

רונית מורן:

רשות הטבע והגנים. אנחנו מדברים על פנייה בסך 3,7 מיליון שקלים: שני מיליון שקלים לפעילויות שיווק והסברה לכניסות לאתרים שלנו של רשות הטבע והגנים. 
200 אלף שקלים פעולות חינוך והסברה.

זבולון אורלב:
כתוב שאלה הסכמים קואליציוניים.

רונית מורן:

אם אני לא טועה, זאת יהדות התורה לעידוד והטמעה של ערכי טבע בקרב חלק מהמגזר.

היו"ר משה גפני:

נראה שאתה הולך להתעלף.

זבולון אורלב:

אני רק מסתכל. הבנת למה אני שואל? זה הסכם קואליציוני.

שי חרמש:

לא נתתם להם כלום בהסכמים?

היו"ר משה גפני:

אתה לא יודע שאני ירוק? 

זבולון אורלב:

קיבלת פעם פרס.

היו"ר משה גפני:

לא פעם. אני מקבל כמעט כל שנה.

שי חרמש:

לכם לא נתנו כלום?

היו"ר משה גפני:

למה לא נתנו? ועוד איך נתנו אבל מה לבית היהודי עם טבע? אנחנו טבע.

רוחמה אברהם בלילא:

אני בעד המגזר.

היו"ר משה גפני:

זאת לא בעיית המגזר.

רוחמה אברהם בלילא:

היא אמרה שכן.

היו"ר משה גפני:

זה בעיית המגזר החרדי?

רונית מורן:

אלה פעילויות שיווק, פרסום והטמעה של ערכי טבע כלפי מגזרים שונים.

היו"ר משה גפני:

מה פתאום המגזר החרדי? לא המגזר החרדי.

רוחמה אברהם בלילא:

מה זה הטמעה של ערכי טבע כלפי מגזרים שונים? אם זה הסכם של יהדות התורה, מה ההשלכה הישירה?

זבולון אורלב:

המקור הוא הסכם קואליציוני עם יהדות התורה?

רונית מורן:

כן. בונים תוכניות חינוכיות ייעודיות.

היו"ר משה גפני:

לא למגזר החרדי.

רונית מורן:

לא, לא למגזר החרדי.

זבולון אורלב:

אני רק מברך אותך.

רוחמה אברהם בלילא:

אין לי בעיה. אני בעד שזה ילך למגזר החרדי אבל אני רוצה להבין איזה מסגרות לימודיות.

היו"ר משה גפני:

תמשיכי. מה התחקיר הזה? אם הייתה יושבת כאן עכשיו למשל רוחמה אברהם כיושבת ראש הישיבה.

זבולון אורלב:
אמרתי לך שאני מברך על כך.

היו"ר משה גפני:

והיא הייתה מעבירה מאתיים אלף שקלים להטמעת ערכי טבע. היית פותח זוג עיניים? למה כאן פתחת?

זבולון אורלב:

אני אגיד לך מה. קודם כל, אמרתי לך שאני מברך את יהדות התורה.

היו"ר משה גפני:

אני מודה לך על הברכות.  אנחנו באמת זקוקים להן.

ציון פיניאן:

החינוך להכרת הטבע, הוא תמיד טוב.

היו"ר משה גפני:

תמשיכי.

רונית מורן:

מיליון וחצי שקלים עבור פרויקטים מדעיים שאנחנו עושים בשיתוף המשרד להגנת הסביבה כאשר מדובר על מינים בסכנת הכחדה ועל מסדרונות אקולוגיים. 

היו"ר משה גפני:

יש שאלות נוספות? אין. אנחנו מצביעים.

ה צ ב ע ה

פניות מספר 594, 596 ו-595 – אושרו פה אחד

רוחמה אברהם בלילא:

אדוני, כבר 11:00.

היו"ר משה גפני:

מה לעשות, זה התארך.

רוחמה אברהם בלילא:

אתה רוצה לשבת עד שתסיים את כל ההעברות הכספיות?

היו"ר משה גפני:

אני רוצה, כן.

רוחמה אברהם בלילא:

אבל איך?

היו"ר משה גפני:

אני אשתדל לעשות את זה מהר.

רוחמה אברהם בלילא:

לא, מהר אני לא מסכימה.

היו"ר משה גפני:

לא מהר. לאט.

רוחמה אברהם בלילא:

בוא נעשה את זה ביום שני. 

היו"ר משה גפני:

לא, יש כאן דברים דחופים.

רוחמה אברהם בלילא:

אני לא מוכנה לעבור מהר. קשה לי.

היו"ר משה גפני:

לא מהר. לאט.

רוחמה אברהם בלילא:

קשה לי לקרוא את המספרים של כל ההעברות האלה.

היו"ר משה גפני:
פניות מספר 597 ו-598 -

אורי גבע:

הפנייה נועדה לתגבור תקציב מנציבות שירות המדינה, מיליון ו-100 אלף שקלים. הסכום מיועד לתקצוב תכנית הצוערים לשירות המדינה.

היו"ר משה גפני:

מה זה צוערים?

אורי גבע:

בהמשך לפעילות של תוכנית עתידים, הוחלט לפתוח תוכנית חדשה שנועדה בעצם לגייס סגל כוח אדם ניהולי איכותי לשירות המדינה. מה שעושים, נרשמים אנשים אחרי תואר ראשון והם עובדים בשירות המדינה בכמה משרדים ובתוך כך הם משלימים תואר שני במדיניות ציבורית. אחרי כן הם נקלטים בשירות המדינה. תקציב התפעול של התוכנית כולל פעילויות של תשלומים לאוניברסיטה העברית שעברה מכרז. 

זבולון אורלב:

אם אתה רוצה לסיים, את פנייה מספר 59, בניית מוסדות חינוך, חייבים לאשר היום.

היו"ר משה גפני:

כן. אני יודע.

רוחמה אברהם בלילא:

אני מבקשת שמה שדחוף נעביר היום ואם לא, אני מבקשת לסגור את הישיבה.

זבולון אורלב:

פנייה מספר 59 היא בניית מוסדות חינוך.

רוחמה אברהם בלילא:

השעה 11:00 ולוועדה אין אישור מיוחד להמשיך לשבת.

שי חרמש:

אני מבקש להעביר גם את החטיבה להתיישבות על נצר חזני.

רוחמה אברהם בלילא:
אין אישור מיוחד לוועדה. תבקש אישור מיוחד.

היו"ר משה גפני:

אני אבקש אישור, אבל יש כאן כמה דברים שלפי דעתי אפשר להעביר בעשר דקות.

רוחמה אברהם בלילא:

אדוני היושב ראש, אני לא יודעת להעביר דברים בעשר דקות. אני רוצה לשמוע הסברים.

היו"ר משה גפני:

רוחמה, אם לא, אז לא. 

רוחמה אברהם בלילא:

רק מה שדחוף, לא איכפת לי ללמוד ולנסות. גם כך אנחנו מקבלים את החומר מעכשיו לעכשיו.

היו"ר משה גפני:

בסדר, רגע. תסיים את ההסבר.

אורי גבע:

זה תקציב התפעול של התוכנית בהתאם לסיכום עם נציבות שירות המדינה.

היו"ר משה גפני:

יש שאלות? אין. אנחנו מצביעים.

ה צ ב ע ה

פניות מספר 597 ו-598 – אושרו פה אחד

פניות מספר 599 ו-600

אורי גבע:

הפנייה נועדה לתגבור תקציב הקרן למורשת הכותל המערבי. הקרן מטפלת בתחזוקת כל רחבת הכותל. בגלל התגברות המבקרים בשנים האחרונות, התגברות מאוד מאוד גדולה, אנחנו מתגברים אותם.

רוחמה אברהם בלילא:

בכמה?

אורי גבע:

בשני מיליון ו-700 אלף שקלים.

רוחמה אברהם בלילא:

למה לא יותר?

אורי גבע:

זה מה שהם ביקשו.

שי חרמש:

זה הכול תקנים. את רוצה עוד תקנים?

רוחמה אברהם בלילא:

אם אין אישור, אנחנו מסיימים את הישיבה.

היו"ר משה גפני:

יש בקשה.

רוחמה אברהם בלילא:

בסדר. נבקש להפסיק את הישיבה עד שיהיה אישור.

זבולון אורלב:

רוחמה, שנינו יודעים שהכנסת נפתחת כרגע בשאילתות. יש חמש שאילתות ולדעתי זה ייקח רבע שעה-עשרים דקות. 

רוחמה אברהם בלילא:

לכנסת יש תקנון שהוועדות מסתיימות בשעה 11:00. גם אני הייתי יושבת ראש ועדה וכשנדרשתי, ביקשתי אישור מיוחד.

זבולון אורלב:

לכן אני פונה אליך. אני נותן לך את הדוגמה של משרד החינוך. חבל על כל יום שעובר. הרשויות מקבלות מאוחר  את האישור לבניית מוסדות חינוך.

רוחמה אברהם בלילא:

גם כך זה המתין כל כך הרבה זמן. אז ימתין עוד יומיים. לא יקרה שום דבר. שילמדו להתנהל לפי לוחות הזמנים של הכנסת.

ציון פיניאן:

הנושא של פיתוח מוסדות חינוך, חייב להיות. זה ממש דחוף.

היו"ר משה גפני:

נכון אבל אני לא יכול להתעלם מהבקשה שלה. ביקשתי מטמיר שיבקש אישור מיושב ראש הכנסת.

ציון פיניאן:

אולי נעבור לפנייה של החינוך, 59.

היו"ר משה גפני:

כן, אבל אם אנחנו מקבלים אישור.

רוחמה אברהם בלילא:
אם אנחנו מקבלים אישור, אין  לי בעיה.

היו"ר משה גפני:

אנחנו נאשר היום את מוסדות החינוך.

זבולון אורלב:

אני מבקש להביא גם את הפנייה האחרונה.

היו"ר משה גפני:

בסדר. אם אנחנו נקבל אישור, נמשיך.

זבולון אורלב:
אולי בינתיים נשמע את ההסברים ולא נצביע.

רוחמה אברהם בלילא:

בסדר.

זבולון אורלב:
אחרי כן נוכל להצביע.

היו"ר משה גפני:

בסדר.

רוחמה אברהם בלילא:

אבל חמש דקות.

היו"ר משה גפני:

בסדר. חמש דקות.

פניות מספר 599 ו-600 הוסברו אבל עוד לא נצביע.

זבולון אורלב:

תעבור לשני הדברים הדחופים ונוכל קודם כל לשמוע את ההסברים.

היו"ר משה גפני:
פניות מספר 601 ו-602 –

רק הסבר.

שירלי ברנע טריקי:

העברה מהמשרד להגנת הסביבה ללשכה המרכזית לסטטיסטיקה שעיקרה ביצוע סקר תלת שנתי בנושא הפסולת בתעשייה בהיקף של 700 אלף שקלים.

היו"ר משה גפני:

יש שאלות להסבר הזה? אין.

פנייה מספר 603 – בית הנשיא

אמיר רשף:

מדובר בשיפוץ של בית הנשיא.

היו"ר משה גפני:

אבל בישיבה הקודמת אישרנו.

אמיר רשף:

נכון. אישרתם את מי שמממן והגורם המבצע.

היו"ר משה גפני:

ביקשתי לדעת כמה עובדים חרדים יש בבית הנשיא וקיבלתי מכתב מהסמנכ"ל האומר שיש 65 עובדים בבית הנשיא ושלושה מהם הם חרדים.

אמיר רשף:
זאת הפנייה המקבילה של זה. הגורם המבצע. זאת הפנייה שמעבירה את הכסף למינהלת הדיור הממשלתי כגורם המבצע של השיפוץ.

היו"ר משה גפני:

בסדר.

רוחמה אברהם בלילא:

אני מבקשת לנעול את הישיבה.

היו"ר משה גפני:

גם הסברים לא?

רוחמה אברהם בלילא:

לא. אני רוצה לעלות למליאה.

היו"ר משה גפני:

בסדר. אני מחכה לאישור מהיושב ראש.

רוחמה אברהם בלילא:
עד מתי?

היו"ר משה גפני:

אם לא, אני אקבע המשך לשעה 2:00.

רוחמה אברהם בלילא:

תקבע המשך לשעה 2:00. אין שום בעיה.

זבולון אורלב:

לא, אי אפשר ככה.

רוחמה אברהם בלילא:

למה אי אפשר ככה?

אורי אריאל:

אצלנו נהוג להזמין שעה קודם ולא שלוש שעות קודם.

זבולון אורלב:

מי שרוצה לנסוע להר הרצל לא יוכל לנסוע?

רוחמה אברהם בלילא:

למה? הר הרצל זה ב-3:00. אפשר לעשות ישיבה  מ-2:00 עד 2:30.

זבולון אורלב:

באיזו שעה יוצאים מהכנסת?

שי חרמש:

בדרך כלל ב-2:00.

זבולון אורלב:

אין לי התנגדות לקיים ישיבה בין 2:00 ל-3:00. המליאה מפסיקה ב-1:30 ואני מציע להתכנס מיד עם סיום המליאה.

רוחמה אברהם בלילא:

ב-1:30. אין שום בעיה אדוני היושב ראש.

זבולון אורלב:

לדעתי בחצי שעה נגמור את הכול.

היו"ר משה גפני:

הייתה החלטה בנשיאות שמפסיקים ב-1:30?

ציון פיניאן:

כן.

היו"ר משה גפני:

עכשיו יש שאילתות. חבל. 

רוחמה אברהם בלילא:

יכול מאוד להיות שאני רוצה להשתתף בשאילתות. 

זבולון אורלב:

תקבע שמתכנסים חמש דקות אחרי סיום המליאה.

רוחמה אברהם בלילא:

כן, אין שום בעיה. נבוא לכאן.

היו"ר משה גפני:

בסדר. אני סוגר את הישיבה. אנחנו נחדש אותה ב-13:30.

רוחמה אברהם בלילא:

תודה רבה אדוני היושב ראש.

היו"ר משה גפני:

תודה רבה.

הישיבה ננעלה בשעה 11:10

